Kedves Professzor Úr!

Amikor kiderült, hogy 2009-ben Te leszel a Doktori Tanács elnöke, tartottunk a változástól, mert nem ismertünk. Aztán a megválasztásod után néhány nappal bekopogtál hozzánk, bemutatkoztál és megkérdezted, hogy elmegyünk-e vacsorázni. Az egyik kedvenc helyedre vittél bennünket és ott már tudtuk, hogy nincs mitől tartanunk. Onnantól kezdve egy hullámhosszon voltunk, értettük minden szavad, tudtunk együtt dolgozni.

Elhivatott voltál a Doktori Iskola iránt, szívvel-lélekkel építetted tovább azt, amit elődeid elkezdtek. Ha kételkedtünk valamiben, mindig kimerítő és megnyugtató magyarázatot adtál. Ha bármilyen probléma felmerült, bátran fordulhattunk hozzád, mert mindenre találtál megoldást.

Elérhető voltál mindenki számára, legyen az doktorandusz, egyetemi oktató, adminisztratív dolgozó vagy bármelyikünk családtagja. Mindenkit elvarázsolt a diplomatikusságod, a kedvességed és a hozzáértő segítséged.

Elkényeztettél minket. Egy-egy külföldön töltött napod után mindig hoztál nekünk egy kis ajándékot. Egész évben az épp szezonális gyümölcsökkel leptél meg bennünket, nyáron „frissességünk megtartása” érdekében még jégkrémet is kaptunk tőled.. Gondoskodásod, figyelmességed jelei voltak ezek.

Sokszor nálunk pihentél meg egy kicsit a klinikai munkáid után. Megbeszéltük a doktoris ügyeket, majd ha maradt még egy kis időd, más témák is szóba kerültek, ami nem a munkával kapcsolatos. Ha csak 1 órára is, de ilyenkor megnyugodtál, hogy utána, az esti órákra legyen erőd még az új kutatásra, az eredmények feldolgozására, a cikkek megírására.

Kedves Professzor Úr!

Fájó szívvel búcsúzunk, reméljük, hogy most is megnyugvásra találtál és az égiekkel folytatod tovább mindazt a jót, amit nekünk adtál. Szerencsésnek mondhatjuk magunkat, hogy Veled és Neked dolgozhattunk!

Doktori Titkárság munkatársai